Gedagte vir die dag: In tandem leefFoto: pixabay.com Die Here bepaal die rigting van ’n mens met wie se lewe Hy tevrede is. (Psalm 37:23) Wanneer twee mense op ’n tandem ry – veral wanneer hulle aan ’n fietswedren deelneem – is dit belangrik dat albei hul kant bring. Indien een van die twee sou lyf wegsteek, belemmer dit hul vordering en plaas groot druk op die ander een. Wanneer beide met ’n grootse poging kom, is hul prestasie uiteraard so goed soos hul gesamentlike vermoëns. Die tandem was sommer van die begin af ook die fiets vir romantiese pare: Kort nadat die Deense ontwerper Mikael Pedersen die eerste suksesvolle tandem in 1898 gebou het, was dit reeds gewild as ’n ryding vir man en vrou. Sedert veral die sestigerjare van die vorige eeu het dit ook aansien as gesinsfiets gekry. Daar word vandag selfs fietse vir drie of vier mense gebou. In ’n huwelik of selfs binne ’n gesin is dit belangrik dat almal in tandem met mekaar leef. Dit maak die gesin net soveel sterker wanneer pa, ma en kinders na waarde geskat word en hul kragte saamsnoer om van die gesamentlike poging ’n sukses te maak. Almal het mekaar dus nodig en besef elkeen se belangrike rol. Dit help egter nie om rigtingloos te ry nie. Al trap almal dat dit bars. Volg dus die Here se duidelike roetekaart. Dan sal Hy tevrede wees met die rigting wat jy met jou lewe inslaan.